|  |
| --- |
| Unge på |
| toppen |

|  |
| --- |
|  |

# Unge på toppen

Unge på Toppen er et helhedsorienteret tilbud for unge i 7. – 10. klasse, der på grund af særlige behov og psykisk sårbarhed præges af skolevægring.

Tilbuddet drives af Vordingborg Ungdomsskole og 10. klasse.

# hvem henvender tilbuddet sig til?

Tilbuddet er målrettet elever i folkeskolens ældste klasser, som Ikke har kunnet trives og udvikle sig i deres skoleforløb med et massivt skolefravær til følge.

Målgruppen er unge med en normal begavelse og en særlig sårbarhed. De primære diagnoser er autismespektrum-tilstande med tillægs-diagnoser såsom angst og depression, ADHD og ADD.

Fællestræk for de unge kan være tegn på kravafvisende adfærd, en tendens til at isolere sig hjemme og manglende erfaringer med at mestre skolegang og heraf forståelse af sig selv som elever, hvilket har udfordret og fortsat udfordrer deres faglige, sociale og personlige udvikling.

Vi ønsker at tilbyde de unge den ro og forudsigelighed, som de behøver og med den rette støtte, struktur og selvforståelse hjælpe dem til at modnes og finde deres vej i forhold til uddannelse og erhvervsretning.

# Hvordan?

Vi tilbyder tæt støtte, faste relationer, et fleksibelt og overskueligt læringsmiljø og ønsker derigennem at skabe betingelser for, at den unge kan udvikle sig i et afstemt tempo. Vi sigter efter at skabe et ungdomsmiljø, som giver de unge mulighed for at spejle sig i hinandens behov, styrker og udfordringer samt opbygge relationer til jævnaldrende

Vi er et tilbud med max 10 elever indskrevet og der er løbende optag.

Vi er et helhedsorienteret tilbud, og vi indgår aktivt i det fagprofessionelle samarbejde mellem sagsbehandlere og andre nøglepersoner omkring den unge, det være sig psykolog, psykiater, støtte/kontakt-personer og ikke mindst familien.

Når vi arbejder helhedsorienteret, betyder det også, at vi tager udgangspunkt i *hele* beskrivelsen af den unge; den unges eget perspektiv, forældrenes perspektiv og fagpersonernes perspektiv. Alt sammen har betydning for, hvordan vi bedst understøtter den unges faglige, sociale og personlige udvikling.

Vi arbejder ud fra en grundlæggende autisme-forståelse og møder eleven med en afstemt og autonomistøttende pædagogik. Vi benytter ligeledes redskaber og metoder fra en kognitiv og narrativ tilgang og arbejder altid anerkendende og ressourceorienteret. Det betyder, at vi løbende har samtaler med den unge, hvor vi lytter til og sammen med den unge opklarer måder den unge tænker, føler og handler på. Samtidigt er vi optaget af, hvordan vi kan styrke de unges fortællinger om sig selv i nye retninger, hvor de oplever at kunne mestre de udfordringer, de møder, og får øje på de ressourcer de er i besiddelse af.

# Måden vi gør det på

Vi arbejder med tre overordnede spor:

**Et læringsspor**

Vi tilbyder 16 timers undervisning om ugen i et lille og struktureret miljø. Undervisningen er fordelt i fagene dansk, matematik og engelsk og kan give eleverne mulighed for at blive prøveparate til folkeskolens afgangsprøver i disse fag.

Derudover skaber vi mulighed for, at man i samvær med personalet kan bruge tid på Esport og computerteknik, kreativitet og syning, dyr samt madlavning.

Vi vægter den personlige og sociale trivsel højt, da det ofte er forudsætningen for at kunne lykkes med de faglige mål. Vi ønsker at hjælpe den unge til at indgå i et fællesskab og udvikle positive erfaringer, som senere kan danne grundlag for deltagelse i fremtidige tilbud og uddannelse.

Vi sigter efter at tilrettelægge skoledagen efter individuelle behov og undervisningen ligger som regel mellem kl.10-14 mandag - fredag.

Vi har erfaring med, at der er dage, hvor de unge ikke er i stand til at komme ud ad døren. På sådanne dage vil der være mulighed for at følge undervisningen online og ellers kommer personalet på hjemmebesøg. Det vil sige, at tilbuddet indebærer kontakt til eleverne alle planlagte skoledage for at undgå, at den unge falder tilbage i isolation og massivt skolefravær.

**Et terapeutisk spor**

Vi mener, at denne gruppe unge besidder et stort potentiale. Vi benytter os af samtaleteknikker ud fra en kognitiv og narrativ tilgang, hvor der er fokus på den unges tanker, følelser, adfærd og sansninger. Herigennem tilbyder vi den unge mulighed for at få øje på nye sider af sig selv og en mere overskuelig forståelse af omgivelserne.

Derfor vil en del af støtten og undervisningen have et psykoedukativt perspektiv og fokusere på selvindsigt, udvikling af strategier og social guidning samt træning.

Vi er optaget af, hvordan vi taler om den unge og hvordan den unge taler om sig selv. Vi arbejder med den unges selvforståelse både i forhold til en eventuel diagnose, men også i forhold til de fortællinger, som præger den unges forestilling om sig selv og den unges syn på egne styrker, udfordringer og muligheder i fremtiden.

Vi har et særligt fokus på de unges sansemæssige behov i rammer og indretning, men ønsker også at hjælpe den unge til at forstå egne sansemæssige udfordringer og finde frem til gode måder at håndtere disse på. Vi sigter efter at få udarbejdet en sensorisk profil på alle unge i tilbuddet.

**Et vejledningsspor**

Vores unge er ofte tæt knyttet til deres forældre. Vi ved, at det kan være svært og udmattende at stå som forældre til en ung, der ikke trives, og vi vil gerne være med til at løfte udfordringen og støtte jer som forældre.

# 

Vi arbejder med dokumentation i form af udviklingsplaner, der justeres løbende hvert halve år og afholder evalueringsmøder 4 gange om året. Derudover benytter vi løbende billeder og video-hilsner i formidlingen til de unge, f.eks som forberedelse til ændringer og nyt såvel som til italesættelse af udvikling.

Hvordan kommer man i betragtning?  
Elever kan visiteres til Unge på toppen på baggrund af en faglig vurdering, der foretages i det centrale visitationsudvalg i kommunen.

# opstart og praktisk info

Da vi er et individuelt tilpasset skoletilbud, indleder vi altid et forløb i Unge på Toppen med en samtale og evt. spørgeskema, hvor vi lytter til familiens og den unges tanker om, hvad der er den bedste start.

Personalet er et mindre team med forskellige fagrelevante kompetencer inden for det lærerfaglige og pædagogiske område. Alle har erfaringer inden for det specialpædagogiske felt.

Vi vægter den indledende relationsdannelse højt, da vi mener, at tryghed og tillid mellem skole og hjem er den bedste forudsætning for, at den unge føler sig set, hørt og anerkendt.   
Den unge får derfor altid en primær kontaktperson, men alle i lærerteamet vil være med til at skabe en relation til den unge. Vi benytter ikke vikarer, da den unge skal kunne stole på alene at møde det personale, som de kender og er trygge ved.

# Kontakt

Alle forældre og elever kan kontakte den primære kontaktperson samt koordinatoren på afdelingen.

Telefontiden er fra kl. 08.30-09.30 og igen fra kl. 14.30-15.00 og her kan man ringe eller skrive til vagttelefonen på nr: 30 61 05 92.

|  |
| --- |
| **Sekretariat for børns trivsel og læring**  Postboks 200  Østerbro 2  4720 Præstø |

|  |
| --- |
| 55 36 36 36  vordingborg.dk |

|  |
| --- |
|  |